Man dagvaar polisie vir onregmatige inhegtenisname, verkragtingArgieffoto ŉ Man van Pretoria dagvaar die minster van die polisie vir meer as R1 miljoen nadat hy glo onregmatig in hegtenis geneem is en een aand lank deur mede-gevangenes verkrag is terwyl hy in aanhouding was. Volgens dokumente wat by die hooggeregshof in Pretoria ingedien is, is die man van Brooklyn op 16 September by die Rustenburg-winkelsentrum in hegtenis geneem op aanklagte van mensehandel, het Beeld Maandag berig. Hy is na die beweerde voorval onvoorwaardelik vrygelaat. Hy is na bewering later egter weer in hegtenis in verband met die saak, waartydens hy glo deur die polisie aangerand is, voordat hy weer onvoorwaardelik vrygelaat is. Robert van Wyk, die man se prokureur, het gesê sy kliënt gaan na verwagting Maandag in die hof sy verklaring aflê, en sy kliënt is erg deur die onderskeie voorvalle getraumatiseer en verneder. Die man het twee eise teen die minster ingedien. Die een eis, van R940 000, is vir die eerste voorval waartydens die man glo in aanhouding verkrag is. Hy is die aand glo saam met 20 gevangenes in die Rustenburg-polisieselle aangehou. Die gevangenes het glo sy klere uitgetrek en al om die beurt verkrag tot omstreeks 06:00 die oggend. Hy het glo die volgende dag die polisiebeamptes verskeie kere van die verkragting vertel, maar hulle het glo niks daaraan gedoen nie, en geweier dat hy sy familie bel. Die man het na die voorval toetse ondergaan en het nie MIV opgedoen nie. Die bykomende eis, van R150 000, is ingedien vir die beweerde voorval waar die polisiebeamptes hom aangerand het toe hy weer in hegtenis geneem is. Die polisie het al die aantygings ontken. – Sapa